CELEX: 32020R0351
Language: ro
Date: 2020-02-28 00:00:00
Title: Regulamentul (UE) 2020/351 al Comisiei din 28 februarie 2020 de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea acidului citric (E 330) în produsele din cacao și ciocolată (Text cu relevanță pentru SEE)

4.3.2020   
               
               
                  RO
               
               
                  Jurnalul Oficial al Uniunii Europene
               
               
                  L 65/1
               
            
         REGULAMENTUL (UE) 2020/351 AL COMISIEI
         din 28 februarie 2020
         de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea acidului citric (E 330) în produsele din cacao și ciocolată
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
         întrucât:
         
                     (1)
                  
                  
                     Anexa II la Regulamentul (CE) nr. 1333/2008 conține o listă a Uniunii cuprinzând aditivii alimentari aprobați pentru utilizare în alimente și condițiile lor de utilizare.
                  
               
                     (2)
                  
                  
                     Lista respectivă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2) fie la inițiativa Comisiei, fie în urma unei cereri.
                  
               
                     (3)
                  
                  
                     În conformitate cu anexa II la Regulamentul (CE) nr. 1333/2008, acidul citric (E 330) este un aditiv alimentar autorizat în categoria de produse alimentare 05.1 „Produse din cacao și ciocolată, astfel cum sunt reglementate în Directiva 2000/36/CE”, la un nivel maxim de 5 000 mg/kg
                  
               
                     (4)
                  
                  
                     La 6 martie 2018, a fost depusă o cerere de modificare a condițiilor de utilizare a acidului citric (E 330) conținut în categoria de produse alimentare 05.1 „Produse din cacao și ciocolată, astfel cum sunt reglementate în Directiva 2000/36/CE”, prin creșterea nivelului maxim de utilizare la 10 000 mg/kg pentru ciocolata cu lapte. Cererea a fost pusă ulterior la dispoziția statelor membre în temeiul articolului 4 din Regulamentul (CE) nr. 1331/2008.
                  
               
                     (5)
                  
                  
                     Acidul citric (E 330), atunci când este utilizat ca stabilizator în masa de cacao cu conținut ridicat de polifenoli, scade pH-ul și reacționează cu o parte a polifenolilor intensificând culoarea masei de cacao în nuanțe roz caracteristice, însoțite de un gust acrișor de bace. Atât nuanțele de roz, cât și gustul acrișor de bace, se fac simțite și în produsul final, și anume în ciocolată. Cererea arată că nivelul maxim autorizat în prezent, de 5 000 mg/kg, nu este suficient pentru a obține nuanțele dorite de roz și un gust acrișor de bace, care se pot obține cu un nivel maxim de 10 000 mg/kg În ceea ce privește reacția dintre acidul citric (E 330) și polifenoli, este necesară o proporție constantă de acid citric (E 330) în raport cu masa de cacao; de aceea, un nivel mai ridicat de utilizare a acidului citric (E 330) implică o creștere a totalului de cacao în substanța solidă uscată în produsul final. Prin urmare, acest produs final ar respecta definiția pentru ciocolată cu lapte prevăzută în anexa I la Directiva 2000/36/CE a Parlamentului European și a Consiliului (3).
                  
               
                     (6)
                  
                  
                     În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății oamenilor.
                  
               
                     (7)
                  
                  
                     Siguranța acidului citric (E 330) a fost evaluată în 1990 de către Comitetul științific pentru alimentație, care a stabilit doza zilnică acceptabilă ca fiind „nespecificată” (4). Termenul „nespecificat” se utilizează atunci când, pe baza datelor toxicologice, biochimice și clinice disponibile, doza zilnică totală a substanței, rezultată din apariția sa naturală și din utilizarea sau utilizările sale actuale în alimente la nivelurile necesare obținerii efectului tehnologic dorit, nu prezintă un pericol pentru sănătate.
                  
               
                     (8)
                  
                  
                     Acidul citric (E 330) este un aditiv alimentar autorizat într-o varietate de alimente în conformitate cu anexa II la Regulamentul (CE) nr. 1333/2008. Nu este de așteptat ca ridicarea nivelului său maxim la 10 000 mg/kg pentru ciocolata cu lapte să aibă un impact semnificativ asupra expunerii generale.
                  
               
                     (9)
                  
                  
                     Întrucât autorizarea utilizării acidului citric (E 330) în ciocolata cu lapte la 10 000 mg/kg presupune o actualizare a listei Uniunii, care nu este susceptibilă a avea un efect asupra sănătății umane, nu este necesar să se solicite avizul autorității.
                  
               
                     (10)
                  
                  
                     Prin urmare, este oportun să se autorizeze utilizarea acidului citric (E 330) în ciocolata cu lapte la 10 000 mg/kg
                  
               
                     (11)
                  
                  
                     Prin urmare, anexa II la Regulamentul (CE) nr. 1333/2008 trebuie modificată în consecință.
                  
               
                     (12)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 februarie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 354, 31.12.2008, p. 16.
         
            (2)  Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).
         
            (3)  Directiva 2000/36/CE a Parlamentului European și a Consiliului din 23 iunie 2000 privind produsele din cacao și din ciocolată destinate consumului uman (JO L 197, 3.8.2000, p. 19).
         
            (4)  Rapoarte ale Comitetului științific pentru alimentație, seria 25, 1991, p. 13 (https://ec.europa.eu/food/sites/food/files/safety/docs/sci-com_scf_reports_25.pdf).
      
      
         
            ANEXĂ
            În partea E din anexa II la Regulamentul (CE) nr. 1333/2008, în categoria de produse alimentare 05.1 „Produse din cacao și ciocolată, astfel cum sunt reglementate în Directiva 2000/36/CE”, după rubrica referitoare la E 330 se introduce următoarea rubrică nouă:
            
               
                            
                        
                        
                           „E 330
                        
                        
                           Acid citric
                        
                        
                           10 000 
                        
                        
                            
                        
                        
                           numai ciocolata cu lapte”